ZAPISNIK

23. sjednice Vijeća Mjesnog odbora Kupinečki Kraljevec I.,
održane 23. ožujka 2023 godine,

 s početkom u 19,00 sati
Nazočni članovi Vijeća: Žarko Vučak, Ivana Pogačić, Stjepan Barić, Lucija Josipović i Darko Pereković.
Zapisnik vodi: Lidija Špišić, stručni referent za rad tijela mjesne samouprave.
Predsjedava Žarko Vučak, predsjednik Vijeća.
         Predsjednik Vijeća, pozdravlja nazočne, konstatira da sjednici nazoče svi članovi Vijeća, što znači da Vijeće može pravovaljano odlučivati te otvara 23. sjednicu Vijeća. 
      Predlaže da Vijeće započne s radom te da se prije usvajanja dnevnog reda usvoji zapisnik sa 22. sjednice. Bez rasprave, jednoglasno (5 “za”), Vijeće prihvaća tekst zapisnika 22. sjednice.      
      Budući da nema prijedloga za izmjenu i dopunu, Predsjednik Vijeća daje prijedlog dnevnog reda na glasovanje. 
      Vijeće je jednoglasno (5 ”za”) usvojilo 
dnevni red:
1. Izvješće s 11. sjednice Koordinacije predsjednika Vijeća Gradske četvrti Brezovica i predsjednika vijeća mjesnih odbora
2. Rasprava o odgovoru Zagrebačkog električnog tramvaja d.o.o. na Zaključak o potrebi poboljšanja javnog prijevoza u jutarnjim satima  iz smjera Kupinečkog Kraljevca

3. Izmjene i dopune Prostornog plana

4. Obavijesti, pitanja i prijedlozi

Ad 1)  Izvješće s 11. sjednice Koordinacije predsjednika Vijeća Gradske četvrti Brezovica i predsjednika vijeća mjesnih odbora
           Predsjednik Vijeća, Žarko Vučak daje riječ potpredsjednici, Ivani Pogačić budući da je  prisustvovala 11. sjednici Koordinacije predsjednika Vijeća Gradske četvrti Brezovica i predsjednika vijeća mjesnih odbora.

Potpredsjednica Vijeća, Ivana Pogačić iznosi da je predsjednik Vijeća informirao predsjednike vijeća mjesnih odbora o Planu komunalnih aktivnosti Gradske četvrti Brezovica u 2023. Predsjednici vijeća mjesnih odbora uglavnom su iznosili nezadovoljstvo na Plan. Predsjednik Vijeća Gradske četvrti iznio je da će na idućoj sjednici biti izmjena Plana.
Na njen upit zašto je za Starjak osigurano samo 80 000 EUR odgovoreno je da će dio ići iz asfalterskog programa. Stara narudžbenica nije riješena, akcija će ići na javnu nabavu.
Vezano uz prenesene akcije iz 2022. „izrada projektne dokumentacije za izgradnju kanalizacije u ulicama Kraljevečki brijegi V. i VI odvojak“, dogovoreno je da kada budu izdane građevinske dozvole, tražit će Vodoopskrbu i odvodnju d.o.o. da gradnju uvrste u svoj Plan.

Što se tiče održavanja nerazvrstanih cesta, Vijeće Mjesnog odbora Trpuci tražilo je zaključkom te su potrebe  riješene.
Ad 2) Rasprava o odgovoru Zagrebačkog električnog tramvaja d.o.o. na Zaključak o potrebi poboljšanja javnog prijevoza u jutarnjim satima  iz smjera Kupinečkog Kraljevca
          Predsjednik, Žarko Vučak konstatira da su članovi Vijeća primili odgovor Zagrebačkog električnog tramvaja d.o.o. na Zaključak o potrebi poboljšanja javnog prijevoza u jutarnjim satima iz smjera Kupinečkog Kraljevca dodatnim polaskom radnim danom u 6,35 sati iz Štrpeta te otvara raspravu.
          Članica Vijeća, Lucija Josipović iznosi da je kontaktirala korisnike javnog prijevoza koji su tražili dopunu voznog reda da ih upozna sa prijedlogom ZET-a, no oni su se izjasnili da vozni red ostane kakav je bio.
         Nakon kraće rasprave o problematici javnog gradskog prijevoza, članovi Vijeća usuglasili su se da će predsjednik Vijeća Mjesnog odbora, Žarko Vučak uputi dopis predsjedniku Vijeća Gradske četvrti Brezovica, odn. očitovanje da  VMO nije suglasno s prijedloženim promjenama voznog reda autobusne linije 161 Savski most – Štrpet te da je prema iskustvima korisnika moguće osigurati klasični autobus (s troja vrata) u koji stane više putnika čime bi se smanjilo gužvu na polasku u 7,30 sa Štrpeta.
Ad 3) Izmjene i dopune Prostornog plana
          Predsjednik, Žarko Vučak predlaže da potpredsjednica Vijeća Mjesnog odbora, Ivana Pogačić upozna članove Vijeća sa radnom verzijom izmjena i dopuna Prostornog plana.
          Potpredsjednica Vijeća, Ivana Pogačić obrazložila je prijedloge izmjena i dopuna Prostornog plana te su u pisanom obliku podijeljeni svim članovima Vijeća.
          Nakon rasprave u kojoj su sudjelovali svi članovi Vijeća dogovoreno je da članovi Vijeća mogu podnositi prijedloge temeljem kojih će se izraditi Prijedlog zaključka i uvrstiti na jednu od idućih sjednica.
Ad 4) Obavijesti, pitanja i prijedlozi
          Predsjednik Vijeća, Žarko Vučak informira članove Vijeća o aktivnostima vezanim za  imenovanje javne površine po Borisu Radičeviću, odn. da je prijedlog da se pričeka obzirom na provođenje nove katastarske izmjere.
Nadalje, informira članove Vijeća da je predstavnik Ureda za promet bio na terenu vezano uz Zaključak o potrebi poduzimanja mjera za dodatno smirivanje prometa u ulici Kraljevečki brijegi ispred škole u Kupinečkom Kraljevcu te je usuglašeno da će dati prijedlog da se odobri postavljanje pješačkog semafora.
           Dovršeno u 20,40 sati.
        Zapisnik vodila:
          Lidija Špišić
     KLASA: 024-08/23-003/583
     URBROJ: 251-13-11-8/005-23-2
     Kupinečki Kraljevec, 23. ožujka 2023. 
                                                                                                       Predsjednik 
                                                                                              Vijeća Mjesnog odbora
                                                                                               Kupinečki Kraljevec I.
                                                                                                      Žarko Vučak
